Covid-19-samevatting: Trump staak befondsing aan WGOPres. Donald Trump praat Dinsdag by die Withuis. (Foto: Alex Brandon, AP) Die Amerikaanse president Donald Trump het Dinsdag gesê hy het sy administrasie opdrag gegee om die land se befondsing aan die Wêreldgesondheidsorganisasie (WGO) te staak. Volgens Trump het die WGO sy basiese plig versuim vanweë die manier waarop die organisasie op die pandemie gereageer het. “Ek het my administrasie opdrag gegee om finansiering te staak terwyl die rol van die Wêreldgesondheidsorganisasie in die wanbestuur en die verspreiding van die koronavirus bepaal word,” het die president gedurende ’n mediakonferensie by die Withuis gesê. Die VSA is die grootste enkele finansierder van die WGO en het verlede jaar $400 miljoen aan die organisasie betaal, berig die BBC. “Ons is bekommerd oor of Amerika se vrygewigheid te midde van die uitbreek van die Covid-19-pandemie reg aangewend word,” het Trump gesê. Die VSA is tans die episentrum van die pandemie met 614 246 bevestigde gevalle Covid-19 wat reeds hier aangemeld is. Meer as 26 000 mense het reeds in die land weens die nuwe koronavirus omgekom. Meer as 2 miljoen gevalle wêreldwyd Die aantal bevestigde gevalle Covid-19 reg oor die wêreld het nou die 2 miljoen-kerf oorgesteek. Altesaam 2 004 383 mense in 210 lande het reeds die koronavirus opgedoen sedert die virus se uitbreek in Desember. Altesaam 126 811 mense het reeds weens die virus omgekom. Volgens die wêreldbarometer Worldometer se statistiek oor Covid-19 het 485 303 pasiënte reeds herstel. Luidens die statistiek is daar tans 1 392 269 aktiewe Covid-19-gevalle reg oor die wêreld. Dit sluit pasiënte in wat tans die virus onder lede het en nie weens die virus gesterf of reeds herstel het nie. Die Chinese president Xi Jinping (Foto: Xie Huanchi/Xinhua via AP) China waarsku publiek eers ‘week later’ oor pandemie Luidens interne dokumente verkry deur The Associated Press het Chinese owerhede eers ses dae nadat hulle begin vermoed het dat hulle ’n pandemie op hande het, die publiek daarvan in kennis gestel. ’n Massa-banket vir tienduisende mense is in dié tyd gehou, terwyl duisende Chinese burgers begin reis het vir die Chinese Nuwejaar. Die Chinese president Xi Jinping het die publiek op die sewende dag, 20 Januarie, gewaarsku. Meer as 3 000 mense was reeds teen die tyd met Covid-19 besmet, lui die dokumente. “As hulle ses dae vroeër opgetree het, sou daar baie minder pasiënte gewees het en mediese fasiliteite sou voldoende gewees het,” het Zuo-Feng Zhang, ’n epidemioloog aan die Universiteit van Kalifornië in Los Angeles, in reaksie op die onthulling gesê. Nog ’n epidemioloog, Benjamin Cowley aan die Universiteit van Hongkong, meen egter die Chinese owerhede kon nie die publiek waarsku voordat hulle die omvang van die pandemie begryp het nie, aangesien hulle hul geloofwaardigheid kon inboet. Dr. Zweli Mkhize ontvang Dinsdag die skenking by Li Nan van die Chinese ambassade. (Foto: Jairus Mmutle, GCIS) Groot skenking aan Suid-Afrika China het ’n besending mediese toerusting en persoonlike beskermende toerusting aan Suid-Afrika geskenk. Die skenking sluit in 11 000 N95-maskers, 50 000 chirurgiese maskers, 3 000 stelle beskermende oorpakke, 500 draagbare infrarooi termometers, 3 000 brille, 11 000 pare chirurgiese handskoene en 11 000 pare skoenoortreksels. Dr. Zweli Mkhize, minister van gesondheid, en Naledi Pandor, minister van internasionale betrekkinge, het die skenking Dinsdag namens die Suid-Afrikaanse regering ontvang. Die ANC het sedertdien die skenking verwelkom.